
VENDIM

Nr. 634, datë 29.7.2020
PËR MIRATIMIN E MARRËVESHJES SË GRANTIT NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE KONFEDERATËS ZVICERANE, PËR BASHKËPUNIMIN NË FUSHËN E REHABILITIMIT TË BANESAVE PAS FATKEQËSISË
Në mbështetje të nenit 100 të Kushtetutës dhe të nenit 19, të ligjit nr. 43/2016, “Për marrëveshjet ndërkombëtare në Republikën e Shqipërisë”, me propozimin e ministrit të  Shtetit për Rindërtim, Këshilli i Ministrave

VENDOSI:

Miratimin e marrëveshjes së grantit, ndërmjet Këshillit të Ministrave të Republikës së Shqipërisë dhe Konfederatës Zvicerane, për bashkëpunimin në fushën e rehabilitimit të banesave pas fatkeqësisë, sipas tekstit që i bashkëlidhet këtij vendimi.

Ky vendim hyn në fuqi menjëherë dhe botohet në Fletoren Zyrtare.

ZËVENDËSKRYEMINISTËR
Erion Braçe
MARRËVESHJE 

NDËRMJET KËSHILLIT TË MINISTRAVE TË REPUBLIKËS SË SHQIPËRISË TË PËRFAQËSUAR NGA MINISTRIA E SHTETIT PËR RINDËRTIM DHE ZVICRËS TË PËRFAQËSUAR NGA AGJENCIA ZVICERANE PËR ZHVILLIM DHE BASHKËPUNIM, QË VEPRON NËPËRMJET AMBASADËS SË ZVICRËS NË SHQIPËRI, “PËR REHABILITIMIN E BANESAVE NË SHQIPËRI PAS TËRMETIT” PËR PERIUDHËN 14 KORRIK 2020 DERI 31 DHJETOR 2021

Në vijim të përpjekjeve për të fuqizuar marrëdhëniet miqësore që ekzistojnë midis dy vendeve; 

Në përmbushje dhe në zbatim të Marrëveshjes Kuadër për Bashkëpunimin Teknik, Financiar dhe Humanitar ndërmjet Këshillit Federal Zviceran dhe Këshillit të Ministrave të Republikës së Shqipërisë, të nënshkruar më 11 maj 2007; 
Në respektim të parimeve demokratike dhe të drejtave themelore të njeriut, të përcaktuara veçanërisht në Deklaratën Universale të të Drejtave të Njeriut, e cila frymëzon politikat e brendshme dhe të jashtme të të dyja Palëve dhe përbën një element thelbësor së bashku me objektivat e kësaj Marrëveshjeje; 

Qeveria Shqiptare (Përfituesi) i ka paraqitur Konfederatës Zvicerane, nëpërmjet Ambasadës së Zvicrës, një kërkesë për ndihmë financiare lidhur me financimin e rehabilitimit të banesave të dëmtuara nga tërmeti i 26 nëntorit të vitit 2019. 

Këshilli i Ministrave i Republikës së Shqipërisë, i përfaqësuar nga Ministria e Shtetit për Rindërtim (referuar në vijim si “Ministria”) dhe Konfederata Zvicerane, e përfaqësuar nga Agjencia Zvicerane për Zhvillim dhe Bashkëpunim, kanë rënë dakord për termat dhe kushtet e mëposhtme. 

Neni I 

Kushtet e përgjithshme dhe përkufizimet 
Kudo që janë përdorur në këtë Marrëveshje, termat në vijim do të kenë kuptimet e mëposhtme, përveç kur konteksti e kërkon ndryshe: 

1. “Palët Kontraktuese” janë Këshilli i Ministrave i Republikës së Shqipërisë dhe Konfederata Zvicerane. 

2. “Ministria” është zyra e “Ministrit të Shtetit për Rindërtim”. 

3. “SDC” është Agjencia Zvicerane për Zhvillim dhe Bashkëpunim e Departamentit Federal Zviceran të Punëve të Jashtme, e përfaqësuar në Shqipëri nga Ambasada e Zvicrës në Shqipëri. 

4. “Projekti” është projekti “Rehabilitimi i Banesave në Shqipëri pas tërmetit”. 

5. “Njësitë zbatuese” janë bashkitë e Shijakut dhe Kurbinit, të cilat ngarkohen me zbatimin e Projektit brenda territorit të tyre administrativ. 

6. “Komisioni Shtetëror i Rindërtimit” është organi përgjegjës për propozimin e programit të përgjithshëm të rindërtimit dhe për miratimin e burimeve materiale dhe financiare për rehabilitimin dhe rindërtimin e territoreve të prekura nga fatkeqësitë natyrore, si dhe zhvillimin e territoreve të reja. 

7. “Përfituesit” janë familjet e zonave të përzgjedhura të dëmtuara nga tërmeti i 26 nëntorit të vitit 2019, banesat e të cilave do të rehabilitohen përmes grantit të ofruar nga Konfederata Zvicerane. 

Neni II 

Përgjegjësia e zbatimit 
1. Këshilli i Ministrave i Republikës së Shqipërisë cakton në mirëbesim Ministrinë e Shtetit për Rindërtim si agjencinë homologe të Projektit. Ministria e Shtetit për Rindërtim cakton bashkitë e Shijakut dhe të Kurbinit si Njësitë Zbatuese të Projektit. 

2. SDC-ja merr pjesë në përgatitjen, monitorimin dhe drejtimin e Projektit. Për këtë arsye, SDC-ja ia delegon përgjegjësinë e zbatimit Ambasadës së Zvicrës në Shqipëri.

Neni III
Qëllimet dhe objektivat 
1. Qëllimi kryesor i këtij Projekti është të përmirësojë kushtet e jetesës së familjeve (përfituesve) në zonat e përzgjedhura të prekura nga tërmeti i 26 nëntorit të vitit 2019, nëpërmjet riparimit të sigurt të banesave. 

2. Rezultatet (objektivat) kryesore të Projektit janë: 

Rezultati 1: Familjeve në zonat e përzgjedhura iu rinovohen banesat e dëmtuara nga tërmeti. 

Rezultati 2: Masat e rehabilitimit janë në përputhje me standardet e cilësisë, në të njëjtën linjë me vizionin e qeverisë shqiptare për strategjinë e rimëkëmbjes “rindërto më mirë”. 

Rezultati 3: Fondet në formën e granteve janë në përpjesëtim me dëmet dhe përdoren me efikasitet, efektshmëri dhe në mënyrë të drejtë. 

Neni IV
Objekti i grantit dhe rregullat e kësteve 

Konfederata Zvicerane zotohet të japë fonde me vlerë maksimale deri në 164.976.840 lekë (1.428 milionë franga zvicerane) në formën e kontributit me kushtëzim të butë për Planin e Rimëkëmbjes të Qeverisë Shqiptare. Kontributi mbulon të gjitha aktivitetet e rëna dakord midis Palëve, të përshkruara në shtojcën 1, për periudhën nga data 14 korrik 2020 deri më 31 dhjetor 2021. Kontributi jepet në një këst, si vijon: 

a) Kësti prej 164.976.840 lekë (i barasvlershëm me 1.428 milionë franga zvicerane) transferohet në vitin 2020 pas nënshkrimit të kësaj Marrëveshjeje. 

Fondet do të qarkullojnë sipas rregullave dhe procedurave të përcaktuara nga Qeveria Shqiptare, pra sipas sistemit të vendit (shihni shtojcën 3). Fondet do të shpërndahen në mënyrë të barabartë midis dy bashkive, përkatësisht Shijakut dhe Kurbinit, sipas listës së përfituesve të miratuar bashkëlidhur Marrëveshjes, duke filluar nga përfituesi i parë deri në shterimin e fondeve. 

Njësitë zbatuese i përdorin fondet në formën e grantit, sipas autorizimit të Komisionit Shtetëror të Rindërtimit, pas marrjes së miratimit të Këshillit të Ministrave dhe rrjedhimisht, i alokohen përfituesve sipas nevojave përkatëse financiare, në përputhje me aktin normativ “Për përballimin e pasojave të fatkeqësisë natyrore” dhe akteve nënligjore në zbatim të tij. 

Nëse pas përfundimit të projektit ka ende fonde të pashpenzuara, SDC-ja do të vendosë për përvetësimin e bilancit. 

Neni V
Përgjegjësitë e SDC-së: 

a) SDC-ja i ofron fondet nga granti më lart, në përputhje me aktivitetet e rëna dakord nga Palët, të cilat janë pjesë përbërëse e kësaj Marrëveshjeje (shihni shtojcën 1). 

b) Transferon fondet sipas rregullave dhe procedurave të përcaktuara nga Qeveria Shqiptare, pra sipas sistemit të vendit (shihni shtojcën 3). 

c) Monitoron zbatimin e skemës së grantit. Dy konsulentët vendës bashkëpunojnë ngushtë me njësitë zbatuese për mbikëqyrjen e bashkive dhe ofrimin e informacionit përkatës për ecurinë e përgjithshme të skemës së grantit, numrit dhe tipologjisë së përfituesve, cilësisë së punimeve, shkallës së suksesit, sfidave të hasura dhe elementeve të tjera. 

d) Ofrimi i asistencës teknike strukturave vendore, për sigurimin e cilësisë lidhur me punën e kryer, në kuadër të rehabilitimit nga Ndihma Humanitare (NH) Zvicerane, me qëllim sigurimin se punimet rehabilituese janë kryer në përputhje me standardet e strategjisë “rindërto më mirë” për banesat. 

Neni VI
Përgjegjësitë e ministrisë dhe njësive zbatuese 
Ministria: 

a) koordinon zbatimin e skemës së grantit me njësitë zbatuese; 

b) propozon për miratim pranë Këshillit të Ministrave vendimin përkatës për transferimin e fondeve në formën e grantit për rehabilitim në favor të njësive zbatuese, në vijim të vendimit të Komisionit Shtetëror të Rindërtimit;
c) siguron raportimin dhe mbikëqyrjen e përgjithshme të zbatimit të skemës së grantit për rehabilitim. 

Njësitë zbatuese: 

a) janë përgjegjëse për zbatimin e Projektit brenda territorit juridiksional të bashkisë, me qëllim arritjen e rezultateve (objektivave) të Projektit, në përputhje me legjislacionin shqiptar, sipas aktit normativ “Për përballimin e pasojave të fatkeqësisë natyrore”, miratuar në dhjetor të vitit 2019 dhe akteve nënligjore në zbatim të tij;
b) sigurojnë transferimin e fondeve në favor të përfituesve, sipas vendimit përkatës të Këshillit të Ministrave, bazuar në listën e miratuar të Përfituesve, në përputhje me Aktin Normativ “Për përballimin e pasojave të fatkeqësisë natyrore”, të miratuar në dhjetor të vitit 2019 dhe akteve nënligjore në zbatim të tij; 

c) respektojnë parimet e transparencës dhe llogaridhënies, si dhe të perspektivës gjinore, mbrojtjes mjedisore, qeverisjes së mirë dhe mbrojtjes sociale për të gjithë palët e interesit; 

d) sigurojnë qasje në informacionin përkatës, disponueshmërinë e stafit dhe bashkëpunim në të dy bashkitë për qëllime monitorimi. 

Neni VII
Menaxhimi i Projektit 

Projekti është një sipërmarrje e përbashkët e ministrisë dhe SDC-së nëpërmjet Ambasadës së Zvicrës në Shqipëri. 

Bashkitë e Shijakut dhe të Kurbinit, si njësi zbatuese, janë përgjegjëse për zbatimin e Projektit. 

Ministria ndërmerr të gjitha veprimet e nevojshme për lehtësimin e zbatimit të aktiviteteve të Projektit, për të cilat është rënë dakord. 

Ministria siguron qasjen në informacionin përkatës, duke përfshirë edhe në të dhëna statistikore që çmohen të nevojshme dhe të dobishme për arritjen e objektivave të Projektit. Informacioni përdoret vetëm për qëllimet e Projektit. Për përdorimin e tij për qëllime të tjera, duhet të merret pëlqimi paraprak me shkrim i ministrit. 

Neni VIII
Mbikëqyrja dhe Koordinimi 

Për të siguruar mbikëqyrjen dhe koordinimin e përgjithshëm të Projektit, Komiteti Drejtues (KD) mblidhet dy herë gjatë fazës së zbatimit (korrik dhe dhjetor 2020). Vendimet merren me konsensus. Anëtarët e KD-së janë përfaqësues të ministrit dhe SDC-së, si bashkëkryetarë, si dhe përfaqësues të bashkive që do të marrin fondet. 

Sipas nevojës dhe temës së diskutimit, aktorët e tjerë mund të ftohen që të marrin pjesë në rolin e vëzhguesit.
KD-ja ndërmerr detyrat e mëposhtme: 

a) Që në fillim të Projektit, diskuton dhe ndan informacion mbi planin dhe kohëzgjatjen e procedurave lidhur me skemën e grantit për rehabilitim. 

b) Kontrollon ecurinë e zbatimit të Projektit bazuar në raportet e monitorimit të përbashkët të bashkive dhe konsulentëve, si dhe kontributet e tjera të Zyrës së Ministrit, kundrejt kuadrit logjik dhe planit të referuar në pikën më lart. 

c) Identifikon, diskuton dhe propozon zgjidhje për probleme të mundshme që mund të lindin gjatë zbatimit të skemës së grantit. 

Mund të organizohen mbledhje të paprogramuara, me kërkesë të njërit prej anëtarëve të KD-së. 

Komisioni Shtetëror i Rindërtimit informohet mbi vendimet e KD-së. Mbledhjet bashkëkryesohen nga palët kontraktuese. 

Palët Kontraktuese e informojnë në kohë njëra-tjetrën, në një shkallë të arsyeshme dhe praktike, si dhe konsultohen me njëra-tjetrën, lidhur me çdo ngjarje, që pengon apo mund të pengojë zbatimin e suksesshëm të Projektit. 

Neni IX
E drejta e kontrollit 

SDC-ja, çdo palë e tretë e caktuar prej saj dhe Zyra e Kontrollit Federal Zviceran rezervojnë të drejtën që të vizitojnë kurdoherë kantieret e lidhura me Projektin, të kontrollojnë zbatimin e tij, të marrin informacion dhe të konsultojnë të gjithë dokumentacionin përkatës. 

Neni X
Raportimi dhe informimi 
Raportet e ecurisë përgatiten çdo muaj nga njësitë zbatuese në gjuhën angleze dhe i dërgohen Ambasadës së Zvicrës në Shqipëri. Të dhënat nga konsulentët mund të ofrohen vetëm me kërkesë. 

Ambasadës së Zvicrës në Shqipëri i dërgohen pasqyrat financiare të llogarive së bashku me provat e granteve të transferuara lidhur me skemën e rehabilitimit të financuar në kuadër të Projektit. 

Neni XI
Monitorimi dhe vlerësimi 
SDC-ja dhe ministria mbikëqyrin zbatimin e Projektit. SDC-ja mund të autorizojë individë dhe organizata të tjera kombëtare apo ndërkombëtare për monitorimin e pjesëve të veçanta të Projektit. 

Neni XII
Përfituesit dhe prokurimi 
SDC-ja ia cakton zbatimin e Projektit ministrisë, në mënyrë të drejtpërdrejtë, në përputhje me rregullat shqiptare (shihni shtojcën 3). 

Puna ndërtimore/prokurimi i mallrave realizohet drejtpërdrejt nga vetë përfituesi në varësi të nevojave të veta. 

Mallrat e siguruara me fondet e SDC-së mbeten në dispozicion të secilit prej Përfituesve në mënyrë të pakufizuar.

Neni XIII
Klauzola e integritetit 

Brenda kuadrit të kësaj Marrëveshjeje, Palët nuk duhet të propozojnë as në mënyrë të drejtpërdrejtë, as në mënyrë të tërthortë përfitime të çfarëdolloj natyre. Çdo sjellje korruptuese ose e paligjshme përbën shkelje të kësaj Marrëveshjeje, dhe shkak për zgjidhjen e saj, si dhe/ose marrjen e masave korrigjuese shtesë në përputhje me legjislacionin e zbatueshëm. 

Neni XIV
Zgjidhja e Marrëveshjes 

1.1 Nëse njëra nga Palët gjykon se qëllimet e kësaj Marrëveshjeje nuk mund të përmbushen më ose që Pala tjetër nuk po përmbush detyrimet e saj, Pala tjetër ka të drejtë ta anulojë ose të zgjidhë këtë Marrëveshje përmes një njoftimi me shkrim tre muaj përpara. Pavarësisht nga sa më sipër, çdo Palë mund ta zgjidhë këtë Marrëveshje me efekt të menjëhershëm, në rast të ndonjë shkeljeje thelbësore të Marrëveshjes. Shkelje thelbësore nënkupton shkelje të rëndë të një prej objektivave thelbësorë të kësaj Marrëveshjeje. 

1.2 Në rast se ngjarjet e forcës madhore (fatkeqësi natyrore etj.) pengojnë ekzekutimin e kësaj Marrëveshjeje, secila Palë mund ta zgjidhë këtë Marrëveshje që nga momenti kur bëhet i pamundur zbatimi i saj. 

2. Në rast zgjidhjeje të parakohshme të kësaj Marrëveshjeje ose në fund të Projektit, çdo fond i pashpenzuar, i ofruar brenda kuadrit të Projektit, i kthehet SDC-së. 

Neni XV
Ndryshimet dhe zgjidhja e mosmarrëveshjeve 
Kjo Marrëveshje mund të ndryshohet në çdo kohë, me pëlqimin e përbashkët me shkrim të Palëve. Ndryshimet hyjnë në fuqi sipas procedurës së parashkruar në pikën 1 të nenit XVIII. 

Protokollet shtesë lidhur me këtë Marrëveshje janë pjesë përbërëse e kësaj Marrëveshjeje. Këto protokolle shtesë hyjnë në fuqi sipas po së njëjtës procedurë të parashkruar në pikën 1 të nenit XVIII. 

Mosmarrëveshjet që mund të lindin për shkak të interpretimit të kësaj Marrëveshjeje zgjidhen përmes konsultimeve dhe negociatave midis Palëve. 

Kjo Marrëveshje zbatohet me kusht që të mos shkelen detyrimet e Palëve lidhur me pronësinë intelektuale sipas marrëveshjeve ndërkombëtare dhe legjislacioneve të tyre kombëtare. 

Neni XVI
Dispozita të përgjithshme 

Brenda kuadrit të kësaj Marrëveshjeje, Palët nuk duhet të propozojnë as në mënyrë të drejtpërdrejtë, as në mënyrë të tërthortë përfitime të çfarëdolloj natyre. Çdo sjellje korruptuese ose e paligjshme përbën shkelje thelbësore të kësaj Marrëveshjeje dhe shkak për zgjidhjen e saj, si dhe/ose marrjen e masave korrigjuese shtesë në përputhje me legjislacionin e zbatueshëm. 

Neni XVII
Shtojcat 

Shtojcat e mëposhtme janë pjesë përbërëse e kësaj Marrëveshjeje:
 Shtojca 1: Kuadri logjik 
Shtojca 2a: Lista e përfituesve, pronarë të banesave individuale në Shijak (sipas pikëzimit)

Shtojca 2b: Lista e përfituesve, pronarë të banesave individuale në Kurbin (sipas pikëzimit)   

Shtojca 3: Shënim procedural për kontributin zviceran në programin e grantit për rehabilitimin e banesave. 

Neni XVIII
Kohëzgjatja dhe efektshmëria 
Kjo Marrëveshje hyn në fuqi në datën e marrjes së njoftimit të fundit me shkrim, përmes të cilit Palët njoftojnë njëra-tjetrën përmes rrugëve diplomatike për përfundimin e procedurave të tyre ligjore kombëtare, të nevojshme për hyrjen e saj në fuqi. 

Kjo Marrëveshje hyn në fuqi në datën 14 korrik 2020 dhe është e vlefshme deri më 31 dhjetor 2021. Secila Palë e njofton Palën tjetër me shkrim 3 (tre) muaj përpara rreth qëllimit të saj për zgjidhjen e kësaj Marrëveshjeje përmes rrugëve diplomatike. Kjo Marrëveshje konsiderohet e rinovuar automatikisht për periudhat pasardhëse 1-vjeçare (njëvjeçare), përveçse kur njëra prej Palëve njofton Palën tjetër me shkrim 3 (tre) muaj përpara datës së përfundimit rreth qëllimit të saj për zgjidhjen e kësaj Marrëveshjeje. 

Zgjidhja e kësaj Marrëveshjeje nuk ndikon tek aktivitetet dhe projektet tashmë në proces ose të ekzekutuara. 

Kjo Marrëveshje është hartuar në katër kopje origjinale: dy në gjuhën angleze dhe dy në gjuhën shqipe. Në rast mospërputhjesh në interpretim, mbizotëron versioni në gjuhën angleze. Palët e mëposhtme e konfirmojnë dhe nënshkruajnë këtë Marrëveshje të përpiluar në (...) më (...). 

	Për Këshillin e Ministrave të Republikës së Shqipërisë
………………………………………..

Arben Ahmetaj

Ministër i Shtetit për Rindërtim
	Për Konfederatën Zvicerane

………………………………………..

Adrian Maitre

Ambasador

Ambasada e Zvicrës

SHTOJCA 3
SHËNIM PROCEDURAL LIDHUR ME KONTRIBUTIN ZVICERAN PËR PROGRAMIN E QEVERISË SË SHQIPËRISË PËR GRANTET PËR REHABILITIMIN E BANESAVE, PËR ZBATIM BRENDA VITIT 2020
Kontributi zviceran për programin e granteve për rehabilitimin e banesave synon të përdorë sa më shumë të jetë e mundur sistemin e vendit. Kjo bazohet në bisedat fillestare dhe vullnetin e përbashkët të Ministrisë së Shtetit për Rindërtim dhe Ambasadës së Zvicrës. Kjo procedurë, është ndarë, gjithashtu, me partnerë të tjerë për zhvillim nga të dyja palët. 

Qëllimi i këtij shënimi është të bëjë një përshkrim të shkurtër të procesit për dorëzimin e angazhimit zviceran për rimëkëmbjen e Shqipërisë pas tërmetit të 26 nëntorit, veçanërisht, sa përket pjesës së “papërcaktuar” të tij. Gjithashtu, ky shënim, përcakton bazën ligjore dhe marrëveshjet kontraktuale. 

Përshkrim i kontributit/angazhimit zviceran  
Në kuadër të konferencës së donatorëve të organizuar nga BE-ja më 17 shkurt, Zvicra angazhoi një kontribut prej 9 milionë eurosh (10,24 milionë franga zvicerane), në formën e mbështetjes me grant për personat e ndikuar nga tërmeti në Shqipëri. Financimi zviceran ndjek që qasje të dyfishtë. Së pari, duhet të trajtohen nevojat imediate në kuadrin e një mekanizmi për financimin e rindërtimit. Së dyti, duhet marrë masa afatmesme për uljen e riskut nga katastrofat, për përgatitjen dhe parandalimin, që do të përfshihen në programet aktuale dhe të reja. 

Procesi i rindërtimit/rimëkëmbies së QSH-së  
Procesi i rindërtimit i përgatitur nga Qeveria e Shqipërisë (QSH) me mbështetjen e donatorëve, përfshin programet e mëposhtme: 
1. Ndërtimin e godinave të reja dhe të njësive të banimit; 
2. Grantet për rehabilitimin e godinave të dëmtuara; 
3. Fondin e strehimit social
; 
4. Rindërtimin e ambienteve dhe të infrastrukturës publike; 
5. Masat e rimëkëmbjes shoqërore dhe ekonomike. 
Kontributi zviceran i përshkruar në këtë shënim lidhet me programin e dytë të rehabilitimit. 

Raporti i vlerësimit të nevojave pas katastrofës (VNPK) siguron një vlerësim (paraprak) të detajuar të dëmeve dhe nevojave për rindërtim në sektorë të ndryshëm, që janë renditur nga Qeveria, sipas përparësisë në programet e rindërtimit dhe aktet ligjore dhe nënligjore përkatëse. 

Dy komponentët kryesorë të planit të rimëkëmbjes janë “Akti për përballimin e pasojave të fatkeqësisë natyrore” (dhjetor 2019) dhe “Fondi i rindërtimit” pjesë e buxhetit të shtetit për vitin 2020 (160 milionë euro). Mekanizmi financiar i krijuar nga QSH-ja bazohet në kuadrin ligjor të procesit të rindërtimit me qëllim financimin e rimëkëmbjes pas fatkeqësisë dhe operacioneve të rindërtimit dhe për të ndihmuar në përdorimin e përshtatshëm dhe në kohë të burimeve të mobilizuara. Kontributet mund të bëhen në çdo prej sektorëve të identifikuar në VNPK dhe mund të bëhen në nivel kombëtar apo vendor, në përputhje me përparësitë e qeverisë. Përcaktimi i kontributeve mund të bëhet ose sipas sektorit, ose sipas mbulimit gjeografik. 

Për sa i përket organizimit të zbatimit të planit të rimëkëmbjes, Komisioni Shtetëror i Rindërtimit u krijua nga QSH-ja si organi përgjegjës për propozimin e një programi të përgjithshëm rindërtimi dhe për miratimin e burimeve materiale dhe financiare për rimëkëmbjen dhe rindërtimin e territoreve të ndikuara nga fatkeqësitë natyrore, si dhe për zhvillimin e zonave të reja urbane, sociale dhe ekonomike. Ministri i Shtetit për Rindërtim u krijua si organi përgjegjës për bashkërendimin me institucionet vendore dhe ndërkombëtare të përfshira në procesin e rindërtimit. 

Grantet e rehabilitimit për godinat e dëmtuara (Programi i granteve): sistemi i vendit  
Bazuar në aktin normativ “Për përballimin e pasojave të fatkeqësisë natyrore”, të miratuar në dhjetor 2019, vendimi i Këshillit të Ministrave nr. 5, datë 6.1.2020 (i ndryshuar), përcakton rregullat dhe procedurat e pranimit për fonde rindërtimi dhe projekte model, përfshijë grantet e rindërtimit për godinat e dëmtuara (banesa individuale apo godina kolektive), që nuk kanë nevojë të shemben. Subjektet përfituese janë individët dhe familjet, të cilët kanë humbur një ose më shumë anëtarë të familjes dhe/ose kanë mbetur të pastrehë dhe/ose kanë pësuar dëme në banesat ose shtëpitë individuale të banimit, si pasojë e fatkeqësisë natyrore, në njësitë e vetëqeverisjes vendore ku është shpallur gjendja e fatkeqësisë natyrore, si dhe të gjitha subjektet e tjera. Sa i përket programit të granteve të rehabilitimit, bashkitë janë njësitë zbatuese përgjegjëse për administrimin e fondeve të shpërndara për këtë qëllim nga Fondi i Rindërtimit. Bashkitë kanë rolin kryesor të vlerësimit të dëmeve të aplikantëve, përzgjedhjes së përfituesve në bazë të kritereve të përcaktuara dhe transferimit të fondeve drejtpërsëdrejti tek përfituesit. 

Shuma e saktë e grantit për secilin përfitues përcaktohet në vendimin përkatës së këshillit bashkiak, sipas tri kategorive të dëmit (DS: shkalla e dëmit) por jo më shumë se 100 000 lekë për DS1 (800 euro), 250 000 lekë për DS2 (2 000) euro dhe 500 000 lekë për DS3 (4 000 euro).Vlerësimi i aplikimeve bëhet nga një komision i posaçëm vlerësimi i ngritur në çdo bashki, bazuar në një sërë kriteresh dhe dokumentacionin e nevojshëm të bashkëngjitur për verifikimin e dëmit. Bashkitë kanë detyrimin që këto t’i bëjnë transparente dhe të aksesueshme. Kriteret për përparësisë për renditjen e përfituesve janë si vijon: a) familjet që kanë humbur familjarët nga fatkeqësia natyrore; b) familjet njëprindërore që kanë në ngarkim fëmijë, ku përfshihen edhe vajzat nëna; c) familjet që kanë në përbërje persona me aftësi të kufizuara; ç) të moshuarit, të cilët kanë mbushur moshën e pensionit; d) familjet në skemën e ndihmës ekonomike; dh) të rënët në krye të detyrës. Këshilli bashkiak miraton listën përfundimtare të përfituesve të përzgjedhur bazuar në raportin e vlerësimit të dorëzuar nga komisioni i posaçëm. 

Transferimi i fondeve për grantet e rehabilitimit nga Buxheti i Shtetit (Fondi i rindërtimit) drejt bashkive bëhet me vendim të Këshillit të Ministrave, me propozim të ministrit të Shtetit për Rindërtim, dhe sipas listave të përfituesve të kualifikuar. Fondet i transferohen përfituesve në llogaritë e tyre bankare nga ana e bashkisë jo më vonë se 10 ditë nga nënshkrimi i kontratës së grantit midis përfituesit dhe bashkisë. 

Gjithsej, ka pasur 26 246 aplikime në internet për grante rehabilitimi (DS1-DS2-DS3). Kostoja e parashikuar e të gjithë programit të granteve të rehabilitimit është rreth 60 milionë euro (63,5 milion franga zvicerane). Qeveria e Shqipërisë mbulon koston e të gjithë programit të granteve të rehabilitimit, duke përdorur kontributin zviceran. I gjithë programi i granteve për rehabilitim mbulon të gjithë aplikantët e kualifikuar. 

Kontributi zviceran për Programin e Granteve të Banesave  
Në kuadër të angazhimit, kontributi i drejtpërdrejtë i Zvicrës për grantet e rehabilitimit të ndërtesave të dëmtuara është 1 450 000 franga zvicerane, nga të cilat 1 428 000 franga zvicerane (164 976 840 Lek) janë për grante dhe 22 000 Franga Zvicerane për qëllimet e monitorimit të zbatimit të kontributit. Synimi është jepet ndihmë për lehtësimin e vështirësive të hasura nga qindra familje, si pasojë e tërmetit, duke i ndihmuar ata t’i rikthehen gradualisht “normalitetit”, duke siguruar banesën ku jetojnë dhe duke mos qenë të detyruar të shpërngulen në zona të tjera. Në mënyrë të veçantë, mbështetja u jepet dy bashkive të Shijakut dhe Kurbinit. Ky “kontribut me kushtëzim të butë” gjeografik bazohet në parimin e plotësimit dhe vijimit të mbështetjes së mëparshme të siguruar përmes programit strehimi (Shelter), reagimit për emergjencën nga ana e Ndihmës Humanitare Zvicerane menjëherë pas tërmetit. Numri i aplikimeve për skemën e grantit
 ishte 2 815 në Shijak (1 174 të kualifikuar për grante për banesa individuale) dhe 2 360 në Kurbin (1 651 të kualifikuar për grante për banesa individuale). Kontributi zviceran do të mbështesë 228 përfitues të banesave individuale në Shijak (nga numri 1 deri në 228 të listës në shtojcën 2a të Marrëveshjes) dhe 332 përfitues të banesave individuale në Kurbin (nga numri 1 deri në 332 të listës në shtojcën 2b të Marrëveshjes). Kontributi zviceran prej 1,45 milionë frangash zvicerane plotëson financimin e Qeverisë së Shqipërisë për Programin e Granteve, të siguruar përmes Fondit të Rindërtimit. Fondet do t’u vihen në dispozicion përfituesve fundorë përmes procedurave të përcaktuara nga QSH-ja për këtë program, duke përdorur plotësisht sistemin e vendit. I gjithë zbatimi i skemës së granteve do të jetë përgjegjësi e autoriteteve shqiptare. Më poshtë jepet një përshkrim i shkurtër. Përtej kësaj, Zvicra po shqyrton mundësi për të mbështetur autoritetet me zbatimin e parimeve të “rindërtojmë më mirë”, edhe në kuadër të granteve të rehabilitimit, ashtu siç parashikohet në rezultatin 2 të kësaj Marrëveshjeje. 

Organizimi ligjor dhe administrativ i kontributit zviceran  
Baza ligjore për sigurimin e kontributit zviceran është Marrëveshja e Projektit/granteve midis qeverisë së Shqipërisë dhe Zvicrës, përfaqësuar përkatësisht nga ministri i Shtetit për Rindërtim (ministri) dhe Agjencia Zvicerane për Zhvillim dhe Bashkëpunim (SDC). Marrëveshja përcakton se fondet do të transferohen në Fondin e Rindërtimit (Buxheti i Shtetit) dhe më pas u shpërndahen njësive zbatuese (bashkive), sipas rregullave dhe procedurave të përcaktuara nga Qeveria e Shqipërisë. 
Mbikëqyrja dhe raportimi  

Procesi mbikëqyret nga një organ drejtues i përbërë nga përfaqësues të të gjitha palëve (Ambasada e Zvicrës, ministri i Shtetit për Rindërtim, bashkitë). Komisioni Shtetëror i Rindërtimit do të informohet për vendimet e marra nga organi drejtues. Kërkesa e përgjithshme për Programin e Granteve (nuk lidhet me kontributin zviceran) është se informacioni për ecurinë përgatitet nga njësitë zbatuese çdo muaj. Për qëllimet e monitorimit të Zvicrës, një pjesë e vogël e kontributit (22 000 franga zvicerane) do të përdoret për angazhimin e ekspertizës së jashtme të monitorimit, që do të ketë detyrë të sigurojë informacionet përkatëse për ecurinë e skemës së granteve, numrin dhe tipologjinë e përfituesve, cilësinë e përgjithshme të punimeve, shkallën e suksesit, sfidat e hasura, si dhe elemente të tjera. Ekspertët e monitorimit i raportojnë Ambasadës së Zvicrës dhe organit drejtues. Informacioni i siguruar nga ekspertët e monitorimit mund të vihet në dispozicion me kërkesë të bashkive për detyrat e tyre të raportimit. Pasqyrat financiare të llogarive me prova të granteve të transferuara që lidhen me skemën e rehabilitimit të financuar në kuadër të Projektit i dërgohen Ambasadës së Zvicrës. SDC-ja, çdo palë e tretë e caktuar prej saj, dhe Zyra e Auditit të Brendshëm të Departamentit Federal Zviceran për Punët e Jashtme ose Kontrollit Federal Zviceran të Financave, kanë të drejtën të vizitojnë në çdo moment pikat që lidhen me Projektin, të kontrollojnë zbatimin e tij, të marrin informacion dhe të konsultojnë të gjithë dokumentacionin përkatës të administruar si nga qeverisja apo administrata qendrore dhe vendore. 

� Nuk bën pjesë në Fondin e Rindërtimit.


� Banesa individuale dhe godina kolektive.

